Vivi Kier (KF), 2009-02-19:
ÅOP, dvs. årlige omkostninger i procent, kan lyde som et både kedeligt og træls ord, men hvad dækker ordet?
Det dækker renter, oprettelsesgebyrer og eventuelt andre gebyrer.
Det er de omkostninger, der er fokus på med det her beslutningsforslag, og især er der fokus på de hurtige lån, kviklånene.
Fra konservativ side skal der ikke herske nogen tvivl om, at vi skal være med til at sikre forbrugerne imod åger, og at vi skal være meget opmærksomme på svage forbrugere.
Men til gengæld må vi heller ikke sætte markedskræfterne ud af spil.
Hvis vi sætter et loft som foreslået i det her beslutningsforslag, kan jeg frygte, at det ender med, at alle så sætter renten op til loftets maksimum.
Det betyder faktisk, at vi får mindre konkurrence, og at der er mange, der vil opleve endnu højere priser end i dag.
Der er jo sket meget i den teknologiske udvikling.
Internettet, mobiltelefoner, mange forskellige medier er kommet i spil, og dem skal vi selvfølgelig kunne bruge både som forbrugere og som erhvervsdrivende.
Men det er til enhver tid vigtigt, at der er nogle klare og tydelige regler på det her område.
Jeg synes, det er vigtigt, at vi gør nogle ting, men det er også vigtigt at påpege, at man jo altså først kan optage et lån, når man er 18 år, det vil sige, når man er myndig.
Jeg hæfter mig meget ved de her fantastiske retningslinjer, som Forbrugerombudsmanden har været i stand til at forhandle sig frem til frivilligt med alle parter, og nogle af de her retningslinjer er faktisk allerede trådt i kraft, selv om aftalen lyder på, at de først skal træde i kraft den 1. marts.
Det er krav til noget med markedsføring, som jeg synes er vigtigt, krav til identifikation, krav til noget med kreditvurdering, maks. beløb, og at man får lavet skriftlige aftaler, hvis lånet ikke skal være indfriet inden 3 måneder, og at der kommer den her fortrydelsesret.
Noget af det, som jeg synes er rigtig vigtigt, er, at det er vedtaget, at der skal laves en informationskampagne, for det er da vigtigt, at vi får kendskab til det, og man kan så håbe, at vi også får målrettet den kampagne til svage forbrugere.
Som det også blev sagt, har Forbrugerstyrelsen arbejdet for, at der blev lavet ti gode råd til unge om lån og opsparing.
Det er jo tit unge, der hopper på de her hurtige og nemme lån, men det er der også andre forbrugere, der gør, og ti gode råd, som falder en nemt ind, vil vi til enhver tid gå med på.
Jeg som konservativ glæder mig rigtig meget over ministerens tilkendegivelse her fra talerstolen af, at hun vil nedsætte en arbejdsgruppe, for jeg mener nemlig, at et loft, som er det, der er foreslået, ikke er det værktøj, som løser alle de problemer, nogle forbrugere sidder med.
Til gengæld synes jeg, det er rigtig vigtigt, at en arbejdsgruppe går ind og ser på andre værktøjer, vi kan bruge.
Vi kan ikke tilslutte os beslutningsforslaget.
Vi mener, at det vigtigt, at vi sikrer forbrugerne ordentlig information og ordentlige vilkår, men markedskræfterne skal altså også være der.
Jeg synes, at ordentlig forbrugeroplysning og nogle vilkår, forbrugerne kan læse, forstå og følge med i, er vigtigt og væsentligt.
Jeg har i høj grad opfattet det beslutningsforslag, der ligger her, og den debat, der har kørt forud for det, som noget med unge mennesker, der tog hurtige, kortfristede lån, men jeg interesserer mig også for forbrugere generelt, også forbrugere, der tager større lån og bredere lån.
Der synes jeg jo, at det er rigtig positivt, at ministeren gerne vil nedsætte en arbejdsgruppe, der prøver bredt at kigge på, hvad man kan gøre for at sikre en bedre forbrugerbeskyttelse, hvad man kan hente af inspiration fra andre lande.
Men jeg går som sagt altså ikke ind for et loft som det middel, som så løser alle problemer.
Nu har der været brugt rigtig mange gode eksempler i dag med en taxa, og det synes jeg har været nogle fantastisk gode eksempler, som er rigtig nemme at forstå.
Man kan jo også sige, at hvis jeg hver eneste dag vælger at købe min mælk og mine havregryn på tankstationen eller i den døgnåbne kiosk, så betaler jeg også meget mere, end hvis jeg gik hen til købmanden.
Man kan undersøge og finde ud af, hvor det er, man gør hvad.
Jeg synes, det er vigtigt, at der er nogle markedskræfter, og at man har nogle valgmuligheder, men at vi samtidig sikrer en vis forbrugerbeskyttelse.